CELEX: 32019R2201
Language: lt
Date: 2019-10-01 00:00:00
Title: Komisijos deleguotasis reglamentas (ES) 2019/2201 2019 m. spalio 1 d. kuriuo Europos Parlamento ir Tarybos reglamentas (ES) 2019/1241 papildomas išsamiomis draudimo žvejoti šiaurines dryžakojes krevetes realiuoju laiku Skagerako sąsiauryje įgyvendinimo taisyklėmis

23.12.2019   
               
               
                  LT
               
               
                  Europos Sąjungos oficialusis leidinys
               
               
                  L 332/3
               
            
         KOMISIJOS DELEGUOTASIS REGLAMENTAS (ES) 2019/2201
         2019 m. spalio 1 d.
         kuriuo Europos Parlamento ir Tarybos reglamentas (ES) 2019/1241 papildomas išsamiomis draudimo žvejoti šiaurines dryžakojes krevetes realiuoju laiku Skagerako sąsiauryje įgyvendinimo taisyklėmis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (1), ypač į jo 15 straipsnio 2 dalį,
         kadangi:
         
                     (1)
                  
                  
                     2019 m. rugpjūčio 14 d. įsigaliojo naujas Reglamentas (ES) 2019/1241 dėl žuvininkystės išteklių išsaugojimo priemonių ir jūrų ekosistemų apsaugos taikant technines priemones. Jo V priede nustatytos specialios nuostatos dėl Šiaurės jūroje, Skagerako bei Kategato sąsiauriuose taikomų regioniniu lygmeniu nustatytų techninių priemonių, kurios taip pat apima taisykles dėl tinklo akių dydžių, susijusių sąlygų ir priegaudos. To reglamento 15 straipsniu Komisijai suteikiami įgaliojimai priimti deleguotuosius aktus, kuriais iš dalies keičiamos, papildomos, panaikinamos Reglamento (ES) 2019/1241 prieduose išdėstytos techninės priemonės arba leidžiama nuo jų nukrypti, be kita ko, dėl žvejybos draudimų realiuoju laiku ir reikalavimo plaukti į kitą žvejybos rajoną nuostatų;
                  
               
                     (2)
                  
                  
                     Reglamentu (ES) 2019/1241 nustatyta techninių priemonių sistema, kuri turėtų padėti siekti BŽP tikslų žvejoti neviršijant didžiausio galimo tausios žvejybos laimikio lygių, sumažinti nepageidaujamą laimikį ir panaikinti laimikio išmetimo į jūrą praktiką, taip pat prisidėti prie geros aplinkos būklės užtikrinimo, kaip nustatyta Europos Parlamento ir Tarybos direktyvoje 2008/56/EB (2). Tokiomis techninėmis priemonėmis visų pirma turėtų būti padedama užtikrinti jūrų gyvūnų jauniklių ir neršiančių žuvų santalkų apsaugą, naudojant selektyviosios žvejybos įrankius ir nepageidaujamo laimikio vengimo priemones;
                  
               
                     (3)
                  
                  
                     Reglamente (ES) 2019/1241 pereinamojo laikotarpio priemonių nenustatyta. Todėl, siekiant užtikrinti šio deleguotojo reglamento, Komisijos reglamento (ES) Nr. 724/2010 (3) ir Reglamento (ES) 2019/1241, kuriuo panaikintas Reglamento (EB) Nr. 1224/2009 (4) IV antraštinės dalies IV skyriaus 3 skirsnis, suderinamumą, būtina taikyti Reglamente (ES) 2019/1241 nustatytas sąlygas, kartu atsižvelgiant į susijusias išskirtines aplinkybes;
                  
               
                     (4)
                  
                  
                     remdamasis valstybių narių pateikta informacija, Žuvininkystės mokslo, technikos ir ekonomikos komitetas (ŽMTEK) teigiamai įvertino (5) regioninės grupės pateiktą informaciją, pagrindžiančią į bendrą rekomendaciją įtrauktas technines priemones. Šią bendrą rekomendaciją valstybės narės parengė ir pateikė ir ŽMTEK ją įvertino prieš įsigaliojant Reglamentui (ES) 2019/1241, todėl joje nuorodų į tą reglamentą nėra. Vis dėlto, atsižvelgdama į išskirtines aplinkybes, Komisija mano, kad, remiantis jos šiame etape turima bendroje rekomendacijoje pateikta informacija ir ŽMTEK vertinimu, neatrodo, kad iš kurio nors elemento būtų galima spręsti, jog siūlomos papildomos techninės priemonės neatitiktų Reglamento (ES) 2019/1241 15 straipsnyje nustatytų techninėms priemonėms keliamų reikalavimų;
                  
               
                     (5)
                  
                  
                     jei tiesioginių žvejybos valdymo interesų turinčios valstybės narės mano, kad reikia imtis priemonių jauniklių santalkų apsaugai užtikrinti žvejybos rajonuose realiuoju laiku uždraudžiant žvejoti, Komisijai pagal Reglamento (ES) 2019/1241 15 straipsnio 2 dalį suteikiami įgaliojimai priimti tokias priemones deleguotaisiais aktais, remiantis tų valstybių narių pateikta bendra rekomendacija;
                  
               
                     (6)
                  
                  
                     Reglamento (ES) 2019/1241 19 straipsnyje išdėstyti konkretūs elementai, kurie turi būti įtraukti į bendrą rekomendaciją siekiant nustatyti draudimus žvejoti realiuoju laiku;
                  
               
                     (7)
                  
                  
                     remiantis Reglamento (ES) 2019/1241 19 straipsnio 1 dalies d punktu, bendroje rekomendacijoje, pateiktoje siekiant nustatyti draudimus žvejoti realiuoju laiku, turi būti numatytos kontrolės ir stebėsenos priemonės. Europos Sąjungos ir Norvegijos 2018 m. rugsėjo 6 d. suderinto protokolo išvadose nustatyta realiuoju laiku taikomų draudimų žvejoti šiaurines dryžakojes krevetes (Pandalus borealis) Skagerako sąsiauryje priėmimo tvarka ir ėminių ėmimo metodika;
                  
               
                     (8)
                  
                  
                     Belgija, Danija, Jungtinė Karalystė, Nyderlandai, Prancūzija, Švedija ir Vokietija turi tiesioginių žvejybos Skagerako sąsiauryje valdymo interesų. Pasikonsultavusios su Šiaurės jūros patariamąja taryba, tos valstybės narės 2019 m. kovo 7 d. pateikė Komisijai bendrą rekomendaciją dėl deleguotojo akto, kuriuo Sąjungos teisėje būtų įgyvendinamos tame suderintame protokole nustatytos priemonės. 2019 m. rugpjūčio 26 d. bendra rekomendacija iš dalies pakeista;
                  
               
                     (9)
                  
                  
                     2019 m. liepos 31 d. dėl bendros rekomendacijos konsultuotasi su Žuvininkystės ekspertų grupe;
                  
               
                     (10)
                  
                  
                     ŽMTEK mano, kad siūloma draudimo žvejoti realiuoju laiku sistema gali būti naudinga išteklių išsaugojimui ir atitinka Europos Parlamento ir Tarybos reglamento (ES) 2018/973 (6) tikslą. Todėl atrodo tikslinga ją įgyvendinti Skagerako sąsiauryje, kaip nurodyta Ševeningeno grupės pateiktoje bendroje rekomendacijoje išdėstytose specifikacijose. Draudimo žvejoti realiuoju laiku sistemos veiksmingumas turėtų būti atidžiai stebimas ir vertinamas pagal bendroje rekomendacijoje nustatytą peržiūros mechanizmą. Į sistemą turėtų būti įtraukta speciali kombinuotųjų Nordmoere grotelių, kuriomis užtikrinamas selektyvumas pagal dydį, naudojimo stebėsenos programa, siekiant užtikrinti, kad grotelės nuolat užtikrintų, jog per mažų šiaurinių dryžakojų krevečių laimikis nesiektų kritinio lygio;
                  
               
                     (11)
                  
                  
                     bendroje rekomendacijoje siūloma, kad laivams, šiaurines dryžakojes krevetes žvejojantiems demersiniais tralais, kurių tinklo akių dydis yra 35–69 mm ir kurie turi įtaisytas rūšiuojamąsias Nordmoere groteles, kurių strypeliai išdėstyti ne didesniu kaip 19 mm atstumu, turėtų būti leidžiama tęsti tos rūšies krevečių žvejybą rajonuose, kuriuose taikomas draudimas žvejoti realiuoju laiku;
                  
               
                     (12)
                  
                  
                     Reglamentu (ES) Nr. 724/2010 nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės. Reglamento (ES) Nr. 724/2010 7 straipsnyje nustatyta, kad tuo atveju, kai laimikį sudarančių jauniklių procentinė dalis pasiekia tam tikrą kritinį lygį, susijusi pakrantės valstybė narė turi uždrausti žvejybą atitinkamame rajone naudojant bet kokius žvejybos įrankius, išskyrus:pelaginius tralus, gaubiamuosius tinklus, dreifuojančiuosius tinklus ir kablius silkėms, skumbrėms ir stauridėms žvejoti; dugnines gaudykles; dragas šukutėms gaudyti ir žiauninius tinklus;
                  
               
                     (13)
                  
                  
                     ŽMTEK įvertino šiaurines dryžakojes krevetes žvejojančius demersinius tralus, kurių tinklo akių dydis yra 35–69 mm ir kuriuose įtaisytos rūšiuojamosios Nordmoere grotelės, kurių strypeliai išdėstyti ne didesniu kaip 19 mm atstumu, ir padarė išvadą, kad šie tralai yra labai selektyvūs ir veiksmingi siekiant sumažinti žuvų jauniklių individų priegaudą (7). Atsižvelgiant į tą rekomendaciją, tikslinga šį žvejybos įrankį, kai jis naudojamas šiaurinių dryžakojų krevečių žvejyboje, įtraukti į Reglamento (ES) Nr. 724/2010 7 straipsnio 1 dalyje nustatytą žvejybos įrankių, kuriems taikoma išimtis, sąrašą;
                  
               
                     (14)
                  
                  
                     ŽMTEK patvirtino, kad Nordmoere grotelės veiksmingos mažinant žuvų jauniklių individų priegaudą, tačiau jis taip pat pažymėjo, kad, kalbant apie šiaurinių dryžakojų krevečių jauniklių laimikio mažinimą, reikia išsiaiškinti, ar žvejybos įrankis, kuriame įtaisytos kombinuotosios Nordmoere grotelės, tikrai veiksmingas. Remiantis ŽMTEK nuomone, tikslinga nustatyti specialias stebėsenos programas, siekiant patikrinti, ar šis žvejybos įrankis nuolat užtikrina, kad šiaurinių dryžakojų krevečių jauniklių laimikio dalis būtų nedidelė;
                  
               
                     (15)
                  
                  
                     ŽMTEK patvirtino, kad žvejybos įrankių, kuriuose įtaisytos Nordmoere grotelės, naudojimas žvejojant norveginius omarus (Nephrops norvegicus) išteklių išsaugojimo požiūriu naudingas. Atsižvelgiant į tą rekomendaciją ir pripažįstant įrodymus, kad šis žvejybos įrankis gali mažinti menkių priegaudą, tikslinga šį įrankį, kai jis naudojamas norveginių omarų žvejyboje, įtraukti į Reglamento (ES) Nr. 724/2010 7 straipsnio 1 dalyje nustatytą žvejybos įrankių, kuriems taikoma išimtis, sąrašą;
                  
               
                     (16)
                  
                  
                     tačiau ŽMTEK pažymi, kad tokių įtaisų veiksmingumas norveginių omarų žvejyboje priklauso nuo per žvejybos operacijas nustatytos priegaudos rūšių struktūros pagal ilgį ir kad nuo šios struktūros priklausys, ar bus pasiektas kritinis laimikio lygis. Siekiant užtikrinti, kad šis žvejybos įrankis nuolat užtikrintų, kad jauniklių individų priegauda neviršytų kritinio lygio, ir kad valstybės narės galėtų rinkti papildomus duomenis, kaip nurodė ŽMTEK, žvejybos operacijos, vykdomos naudojant tokius žvejybos įrankius žvejybos draudimo rajonuose, turėtų būti stebimos pagal specialią stebėsenos programą;
                  
               
                     (17)
                  
                  
                     Komisija, atsižvelgdama į visus išdėstytus faktus, iš esmės mano, kad, laikantis pragmatiško ir kartu atsargaus žvejybos valdymo principo, šį žvejybos įrankį reikėtų įtraukti į žvejybos įrankių, kuriems pagal Reglamento (ES) Nr. 724/2010 7 straipsnio 1 dalį taikoma išimtis, sąrašą, kad išimtį būtų galima taikyti laikinai, nes visai neleidžiant to daryti, būtų neįmanoma surinkti duomenų. Be to, įrodyta, kad norveginių omarų žvejyboje naudojamos Nordmoere grotelės menkių priegaudą gali sumažinti iki labai nedidelio lygio. Todėl, atsižvelgdama į dabartinę Šiaurės jūros menkių išteklių būklę, Komisija mano, kad tokių žvejybos įrankių naudojimas yra tinkamas siekiant kiek įmanoma sumažinti nepageidaujamą menkių laimikį;
                  
               
                     (18)
                  
                  
                     atsižvelgiant į tai, kad Reglamentu (ES) 2019/1241 panaikinta Reglamento (EB) Nr. 1224/2009 IV antraštinės dalies IV skyriaus 3 skirsnio nuostata dėl įgaliojimų suteikimo, pagal kurią buvo priimtas Komisijos reglamentas (ES) Nr. 724/2010, todėl nebeįmanoma atlikti tolesnių to akto pakeitimų, taip pat atsižvelgiant į tai, kad būtina numatyti suderintame protokole išdėstytų priemonių, kurios įtrauktos į bendrą rekomendaciją, įgyvendinimą, tikslinga priimti reikiamus pakeitimus įtraukiant atitinkamą nuostatą šiuo deleguotuoju reglamentu;
                  
               
                     (19)
                  
                  
                     bendroje rekomendacijoje siūlomos priemonės atitinka Europos Parlamento ir Tarybos reglamento (ES) Nr. 1380/2013 (8) 18 straipsnio 3 dalį ir Reglamento (ES) 2019/1241 15 straipsnio 2, 4 bei 5 dalis ir 19 straipsnį, todėl gali būti įtrauktos į šį reglamentą,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas
            Šiuo reglamentu nustatomos išsamios realiuoju laiku taikomo draudimo žvejoti Skagerako sąsiauryje taisyklės siekiant apsaugoti šiaurinių dryžakojų krevečių (Pandalus borealis) jauniklius.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        a)
                     
                     
                        Skagerako sąsiauris – rajonas, kurio ribą vakaruose žymi linija nuo Hanstholmo švyturio iki Lindesnės švyturio, o pietuose – linija nuo Skageno švyturio iki Tistlarnos švyturio ir iš šio taško iki artimiausio Švedijos pakrantės taško;
                     
                  
                        b)
                     
                     
                        valksmas – veikla nuo tinklo užmetimo iki jo ištraukimo;
                     
                  
                        c)
                     
                     
                        jungtinės veiklos planas – planas, nurodytas specialiojoje kontrolės ir inspektavimo programoje, parengtoje pagal Reglamento (EB) Nr. 1224/2009 95 straipsnį;
                     
                  
                        d)
                     
                     
                        šiaurinių dryžakojų krevečių jaunikliai – šiaurinių dryžakojų krevečių (Pandalus borealis) individai, kurių karapakso ilgis mažesnis kaip 14,8 mm. Karapakso ilgis – karapakso matmuo išilgai jo vidurio linijos nuo užpakalinio bet kurios akiduobės krašto iki išorinio karapakso krašto;
                     
                  
                        e)
                     
                     
                        
                           Nordmoere grotelės – į tralą įtaisytas selektyvumo didinimo įtaisas, kurį sudaro įstrižos grotelės su išėjimo anga. Įtaisas leidžia įplaukti krevetėms ar norveginiams omarams ir kartu nepraleidžia nepageidaujamų žuvų, nukreipdamas jas į išėjimo angą.
                     
                  
         
            3 straipsnis
            Kritinis laimikio lygis
            Laimikio lygis, nuo kurio pagal šį reglamentą įvedamas draudimas žvejoti realiuoju laiku, yra pasiekiamas, kai 20 % bendro per valksmą sužvejoto šiaurinių dryžakojų krevečių laimikio svorio sudaro šių krevečių jaunikliai.
         
         
            4 straipsnis
            Inspektavimas
            
               1.   Informacijos, kuria remiantis yra stebimas kritinis laimikio lygis, šaltinis – žvejybos laivų, šiaurines dryžakojes krevetes (Pandalus borealis) žvejojančių demersiniais tralais, kurių tinklo akių dydis ne mažesnis kaip 32 mm, inspektavimas jūroje, kurį atlieka kompetentingos kontrolės institucijos.
            
            
               2.   Pakrantės valstybė narė ir (arba) jungtinėje operacijoje pagal jungtinį veiklos planą dalyvaujanti valstybė narė nustato rajonus ir laikotarpius, kurių atveju kyla pavojus, kad bus pasiektas kritinis laimikio lygis.
            
            
               3.   Inspektavimas turi būti atliekamas visų pirma pagal 2 dalį nustatytuose rajonuose, siekiant įvertinti, ar šiaurinių dryžakojų krevečių jauniklių procentinė dalis nepasiekė kritinio laimikio lygio.
            
            
               4.   Kontrolės institucijos inspektuoja šiaurinių dryžakojų krevečių laimikį taikydamos I priede išdėstytą ėminių ėmimo procedūrą.
            
            
               5.   Išsamūs inspektavimo duomenys ir ėminyje esančių šiaurinių dryžakojų krevečių jauniklių kiekis registruojamas ėminio ataskaitoje, kaip nurodyta II priede. II priede pateikta ėminio ataskaita deramai užpildoma iš karto po ėminio matavimo.
            
            
               6.   Jei per valksmą sužvejotų šiaurinių dryžakojų krevečių kiekis yra mažesnis nei 100 kg, teikiant rekomendaciją dėl draudimo žvejoti tuo valksmu remtis negalima.
            
         
         
            5 straipsnis
            Pranešimai apie kritinį lygį
            
               1.   Jei ėminių, paimtų pagal 4 straipsnio 4 dalį iš ne mažiau kaip dviejų valksmų, ištrauktų per 96 valandas, rezultatai rodo, kad šiaurinių dryžakojų krevečių jauniklių kiekis siekia kritinį laimikio lygį, 4 straipsnio 5 dalyje nurodyta (-os) ėminio ataskaita (-os) nedelsiant užpildoma (-os) ir išsiunčiama (-os) pakrantės valstybės narės kontaktiniam centrui, kuris svarsto, ar reikėtų nustatyti draudimą žvejoti realiuoju laiku. Prie ėminio ataskaitų galima pridėti už inspektavimą atsakingų kontrolės institucijų rekomendaciją nustatyti draudimą žvejoti realiuoju laiku.
            
            
               2.   Jei šiaurinių dryžakojų krevečių jauniklių dalis sudaro daugiau kaip 40 % bendro tos rūšies laimikio, kontrolės institucijos gali rekomenduoti nustatyti draudimą žvejoti realiuoju laiku remdamosi vienu ėminiu.
            
         
         
            6 straipsnis
            Žvejybos draudimas
            
               1.   Remdamasi 4 straipsnio 4 dalyje nurodytomis ėminio ataskaitomis, atitinkama pakrantės valstybė narė gali uždrausti šiaurinių dryžakojų krevečių žvejybą demersiniais tralais, kurių tinklo akių dydis ne mažesnis kaip 32 mm, pagal 7 straipsnį nustatytame rajone (žvejybos draudimo rajone).
            
            
               2.   Nepaisant 1 dalies, žvejybos draudimo rajone gali būti leidžiama žvejoti šiaurines dryžakojes krevetes traleriams, naudojantiems žvejybos įrankį su III priede nurodytomis Nordmoere grotelėmis, kuriomis užtikrinamas selektyvumas pagal dydį. Laivai, norintys pasinaudoti šia išimtimi, prieš įplaukdami į žvejybos draudimo rajoną praneša pakrantės valstybės narės žvejybos stebėjimo centrui apie savo ketinimą ir naudojamą žvejybos įrankį.
            
            
               3.   Laivams, naudojantiems III priede nurodytas Nordmoere groteles, kuriomis užtikrinamas selektyvumas pagal dydį, ir vykdantiems veiklą žvejybos draudimo rajone, taikoma speciali stebėsenos programa, kurią turi parengti valstybės narės siekdamos patikrinti, kokią bendro šiaurinių dryžakojų krevečių laimikio dalį sudaro tos rūšies jaunikliai. Tų programų rezultatai perduodami Komisijai ne vėliau kaip per šešis mėnesius nuo programos taikymo pradžios, o paskui – kas dvylika mėnesių.
            
            
               4.   Jei inspektuojant laivą, žvejybos draudimo rajone naudojantį III priede nurodytas Nordmoere groteles, kuriomis užtikrinamas selektyvumas pagal dydį, paaiškėja, kad šiaurinių dryžakojų krevečių jauniklių laimikis pasiekė kritinį laimikio lygį, tas laivas turi išplaukti iš žvejybos draudimo rajono likusiam draudimo laikotarpiui.
            
            
               5.   Tačiau, pakoregavęs žvejybos įrankį, laivas gali grįžti į žvejybos draudimo rajoną ir jame likti, jei jis gauna kompetentingų kontrolės institucijų leidimą. Tokiu atveju kontrolės institucijos inspektuoja kitą to laivo valksmą, kad užtikrintų, jog šiaurinių dryžakojų krevečių jauniklių laimikis nesiekia kritinio laimikio lygio.
            
         
         
            7 straipsnis
            Žvejybos draudimo rajono geografinė aprėptis
            Žvejybos draudimo rajono geografinės ribos nustatomos remiantis šiais kriterijais:
            
                        a)
                     
                     
                        nustatant rajoną visų pirma atsižvelgiama į valksmo, dėl kurio priimtas sprendimas dėl draudimo žvejoti, trajektorijas, gylio kontūrus, laimikio sudėtį ir žvejybos veiklą;
                     
                  
                        b)
                     
                     
                        žvejybos draudimo rajonas neviršija 50 kvadratinių jūrmylių ploto.
                     
                  
         
            8 straipsnis
            Draudimo žvejoti realiuoju laiku trukmė
            
               1.   Draudimas žvejoti realiuoju laiku įsigalioja 24 val. pagal suderintąjį pasaulinį laiką (UTC) sprendimo priėmimo dieną. Sprendimui priimti reikėtų nustatyti tokią datą, kad būtų skirta pakankamai laiko netoli rajono plaukiojančius laivus informuoti apie jį remiantis 7 straipsniu.
            
            
               2.   Rajone draudžiama žvejoti 14 dienų, o pasibaigus šiam laikotarpiui draudimas automatiškai nustoja būti taikomas vidurnaktį suderintuoju pasauliniu laiku.
            
         
         
            9 straipsnis
            Kaimyninės pakrantės valstybės
            
               1.   Pakrantės valstybės narės gali siekti bendradarbiauti su kaimyninėmis pakrančių valstybėmis, kad galėtų inicijuoti draudimą žvejoti realiuoju laiku remdamosi ėminių iš abiejų sienos pusių rezultatais.
            
            
               2.   Jei rajonas, kuriame turi būti taikomas draudimas žvejoti, apima dviejų ar daugiau pakrantės valstybių narių jurisdikcijai priklausančias teritorijas arba teritorijas, į kurias jos turi suverenias teises, pakrantės valstybė narė nedelsdama informuoja kaimyninę pakrantės valstybę narę ir trečiąsias šalis apie nustatytus faktus ir apie sprendimą uždrausti žvejybą atitinkamame rajone. Tada kaimyninė pakrantės valstybė gali svarstyti, ar nustatyti draudimą žvejoti savo vandenyse.
            
            
               3.   Pakrantės valstybė narė gali prašyti kaimyninių pakrantės valstybių jos vardu imti ėminius jų jurisdikcijai priklausančiuose vandenyse arba vandenyse, į kuriuos jos turi suverenias teises.
            
         
         
            10 straipsnis
            Informavimas
            
               1.   Priėmusi sprendimą dėl draudimo žvejoti realiuoju laiku pagal 6 straipsnį, pakrantės valstybė narė nedelsdama:
               
                           a)
                        
                        
                           savo interneto svetainėje pateikia pranešimą apie draudimą žvejoti realiuoju laiku, įskaitant žemėlapį, koordinates ir susijusią (-ias) ėminio ataskaitą (-as),
                        
                     
                           b)
                        
                        
                           kiek įmanoma apie tokį sprendimą informuoja netoli žvejybos draudimo rajono esančius laivus ir
                        
                     
                           c)
                        
                        
                           elektroniniu pranešimu informuoja Norvegijos žuvininkystės direktoratą, Komisiją ir susijusių valstybių narių bei trečiųjų šalių, kurių žvejybos laivams leidžiama vykdyti veiklą atitinkamame rajone, žvejybos stebėjimo centrus. Pranešime pateikiama informacija apie draudimo žvejoti įsigaliojimo datą ir laiką, žvejybos draudimo rajono ribų koordinates ir atitinkamo tinklapio, kuriame pateikiama papildoma informacija, adresą.
                        
                     
            
               2.   Valstybės narės turi imtis būtinų priemonių, kad užtikrintų, jog jų žvejybos stebėjimo centras informuos laivus, plaukiojančius su jų vėliava, apie jiems taikomą draudimą žvejoti realiuoju laiku.
            
            
               3.   Gavusi prašymą, atitinkama pakrantės valstybė narė pateikia Komisijai išsamias ėminio ataskaitas ir dokumentus, kuriais pagrindžiamas pagal 7 punktą priimtas sprendimas dėl draudimo žvejoti realiuoju laiku.
            
         
         
            11 straipsnis
            
               Demersiniai traleriai, naudojantys žvejybos įrankį su
               Nordmoere
               grotelėmis
            
            
               1.   Nedarant poveikio Reglamento (ES) Nr. 724/2010 7 straipsniui, jei tenkinamos toje nuostatoje nustatytos sąlygos, draudimas žvejoti nėra taikomas demersiniams traleriams, naudojantiems toliau nurodytus žvejybos įrankius:
               
                           —
                        
                        
                           šiaurinių dryžakojų krevečių (Pandalus borealis) žvejybai naudojamus demersinius tralus, kurių tinklo akių dydis ne mažesnis kaip 32 mm, su įtaisytomis rūšiuojamosiomis Nordmoere grotelėmis, kurių strypeliai išdėstyti ne didesniu kaip 19 mm atstumu, be žuvų sulaikymo įtaiso;
                        
                     
                           —
                        
                        
                           norveginių omarų (Nephrops norvegicus) žvejybai naudojamus demersinius tralus, kurių tinklo akių dydis didesnis kaip 70 mm, su įtaisytomis rūšiuojamosiomis Nordmoere grotelėmis, kurių strypeliai išdėstyti ne didesniu kaip 35 mm atstumu, be žuvų sulaikymo įtaiso.
                        
                     
            
               2.   Laivų, naudojančių 1 dalyje nurodytus žvejybos įrankius ir vykdančių veiklą draudimo žvejoti realiuoju laiku rajone, vėliavos valstybės narės parengia specialią stebėsenos programą, kad būtų galima patikrinti, ar laimikis nesiekia kritinio lygio. Jei laimikis pasiekia kritinį lygį, tie laivai turi išplaukti iš žvejybos draudimo rajono likusiam draudimo laikotarpiui. Tų programų rezultatai perduodami Komisijai ne vėliau kaip per šešis mėnesius nuo programos taikymo pradžios, o paskui – kas dvylika mėnesių. Jei iš tokių programų rezultatų matyti, kad laimikis viršija kritinį lygį, šiems žvejybos įrankiams išimtis nebeturėtų būti taikoma.
            
         
         
            12 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 1 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 198, 2019 7 25, p. 105.
         
            (2)  2008 m. birželio 17 d. Europos Parlamento ir Tarybos direktyva 2008/56/ES, nustatanti Bendrijos veiksmų jūrų aplinkos politikos srityje pagrindus (Jūrų strategijos pagrindų direktyva) (OL L 164, 2008 6 25, p. 19).
         
            (3)  2010 m. rugpjūčio 12 d. Komisijos reglamentas (ES) Nr. 724/2010, kuriuo nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės (OL L 213, 2010 8 13, p. 1).
         
            (4)  2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 43, 2009 12 22, p. 1).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (6)  2018 m. liepos 4 d. Europos Parlamento ir Tarybos reglamentas (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas ir Šiaurės jūroje taikomo įpareigojimo iškrauti laimikį įgyvendinimo nuostatos ir panaikinamas Tarybos reglamentas (EB) Nr. 676/2007 ir Tarybos reglamentas (EB) Nr. 1342/2008 (OL L 179, 2018 7 16, p. 1).
         
            (7)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (8)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
      
      
         
            I PRIEDAS
            
               Ėminių ėmimo metodika
            
            Ėminiai imami ir matuojami laikantis šių nuostatų:
            
               1.   
               
                  Jei įmanoma, ėminiai imami ir matuojami glaudžiai bendradarbiaujant su žvejybos laivo kapitonu ir jo įgula. Žvejybos laivo kapitonas ir jo įgula skatinami dalyvauti šiame procese. Be to, jie skatinami keistis visa informacija, kuri galėtų būti svarbi nustatant žvejybos draudimo rajono ribas.
               
            
            
               2.   
               
                  Laimikio sudėtis apytikriai įvertinama remiantis bendru valksmo laimikiu.
               
            
            
               3.   
               Ėminys imamas laikantis šios procedūros:
               
                           a)
                        
                        
                           ėminys turi būti paimamas taip, kad atspindėtų šiaurinių dryžakojų krevečių laimikio sudėtį valksme. Siekiant tai užtikrinti, imant ėminį turi padėti škiperis arba jo paskirtas asmuo;
                        
                     
                           b)
                        
                        
                           mažiausias ėminio dydis – 2 kg arba 1 litras šiaurinių dryžakojų krevečių.
                        
                     
            
               4.   
               
                  Šiaurinių dryžakojų krevečių, kurių ilgis nesiekia mažiausio nustatyto ilgio, kiekis apskaičiuojamas kaip procentinė bendro ėminyje esančių krevečių skaičiaus dalis.
               
            
            
               5.   
               
                  Išmatavus ėminį iš karto deramai užpildoma II priede pateikta ėminio ataskaitos forma.
               
            
         
      
      
         
            II PRIEDAS
            
                        
                           DRAUDIMAS ŽVEJOTI REALIUOJU LAIKU. ĖMINIO ATASKAITA PAKRANTĖS VALSTYBEI
                        
                     
                  
                        
                           ŠIAURINĖS DRYŽAKOJĖS KREVETĖS pagal mažiausio nustatyto ilgio kriterijų
                        
                     
                  
                        
                           Su inspektavimu / stebėjimu susijusi informacija
                        
                     
                     
                        Inspektavimo platforma
                     
                     
                        Inspektoriaus / stebėtojo vardas, pavardė
                     
                     
                        Inspektoriaus / stebėtojo vardas, pavardė
                     
                     
                        Inspektavimo / stebėjimo data ir laikas (1)
                        
                     
                     
                        Inspektavimo / stebėjimo koordinatės (2)
                        
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Informacija apie žvejybos laivą
                        
                     
                     
                        Pavadinimas
                     
                     
                        Šaukinys
                     
                     
                        Registracijos numeris
                     
                     
                        Vėliavos valstybė
                     
                     
                        Žvejybos įrankio tipas
                        Paprastas / porinis
                     
                     
                        Tinklo akių dydis (mm)
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Selektyvumo didinimo priemonės
                        
                     
                     
                        Grotelės (šiaurinėms dryžakojėms krevetėms rūšiuoti)
                     
                     
                        Grotelės (mm)
                     
                     
                        Kita
                     
                     
                         
                     
                     
                        Surinkimo maišas
                     
                     
                        Surinkimo maišo akių dydis
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           Informacija apie žvejybos operaciją
                        
                     
                     
                        Pradžia
                     
                     
                        Data ir laikas (1)
                        
                     
                     
                        Koordinatės (2)
                        
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                  
                        Pabaiga
                     
                     
                        Data ir laikas (1)
                        
                     
                     
                        Koordinatės (2)
                        
                     
                     
                        Žvejybos operacijos trukmė (3)
                        
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                  
                        
                           Informacija apie laimikį
                        
                     
                     
                        Apytikriai įvertintas visas vieno valksmo laimikis (kg)
                     
                     
                         
                     
                  
                        Apytikriai įvertintas šiaurinių dryžakojų krevečių laimikis valksme (kg)
                     
                     
                         
                     
                  
                        Šiaurinių dryžakojų krevečių ėminio dydis (kg/litrais)
                     
                     
                         
                     
                  
                        Bendras šiaurinių dryžakojų krevečių skaičius ėminyje
                     
                     
                         
                     
                  
                        Mažiausio nustatyto ilgio nesiekiančių šiaurinių dryžakojų krevečių skaičius ėminyje
                     
                     
                         
                     
                  
                        Per mažo dydžio šiaurinių dryžakojų krevečių % (mažiausio nustatyto ilgio nesiekiančių krevečių skaičius/bendras skaičius)
                     
                     
                         
                     
                  
                        
                           Pastabos ir papildoma informacija
                        
                     
                     
                        Papildoma informacija, gauta iš kitų šaltinių, pavyzdžiui, pateikta laivo kapitono.
                     
                  
                        
                           Inspektorius Parašas
                        
                     
                     
                        Nebūtina, jei užpildyta elektroniniu būdu ir el. paštu perduota pakrantės valstybei.
                     
                  
               (1)  m. … mėn. … d., … val. … min. (vietos laiku, 24 val.).
            
               (2)  pvz. 56°24′ N 01° 30′ E.
            
               (3)  … val. … min.
         
      
      
         
            III PRIEDAS
            
               Selektyvumą didinančios grotelės šiaurinių dryžakojų krevečių žvejyboje, kurias leidžiama naudoti taikant draudimą žvejoti realiuoju laiku
            
            Demersinis tralas, kurio pailginamosios dalies ir tralo maišo akių dydis yra ne mažesnis kaip 35 mm, su įtaisytomis rūšiuojamosiomis grotelėmis, kurių strypeliai išdėstyti ne didesniu kaip19 mm atstumu viršutinėje dalyje ir ne mažesniu kaip 9,5 mm atstumu apatinėje dalyje. Už apatinės grotelių dalies yra neužstojama anga į jūros dugną. Už rūšiuojamųjų grotelių yra ne mažesnių kaip 35 mm dydžio akių galinė dalis.